AFRIKAANSE OPSOMMING: In hierdie tesis is die moontlikheid ondersoek dat hierogliewe iets van die ideewereld van die antieke Egiptenare reflekteer. In die bestudering van "lewende wese" hierogliewe kom vrae op soos waarom die antieke Egiptenare juis 'n spesifieke vorm van voorsteIIing verkies het. Die vorm van voorsteIIing kan dan bestudeer word vir die idees wat dit moontlik mag reflekteer. Ander groepe/velde van tekens, soos die van die breër omgewing, kan gebruik word om verdere lig te werp op die lewe van die antieke Egiptenaar(e) en ons verstaan daarvan. Die tesis begin met 'n bestudering van die inherente probleme in die aanpak van so 'n taak en 'n oorsig oor sommige van die "prosesse" daarby betrokke. By die verstaan van die hieroglief as 'n gekonstrueerde realiteit, wat weklike sowel as afgeleide eienskappe reflekteer, ontdek die ondersoeker daarvan iets van die persoonlike/kulturele indrukke wat deur hierdie groep mense as relevant ervaar is. In die volgende afdeling kom die rol van geletterdheid aan die beurt. Hierdie bespreking sluit 'n bondige historiese oorsig oor die geskiedenis van ontsyfering asook die taal van die Egiptenare in. Die belang van die "skryfkuns" en veral die kunsaard daarvan in die Egiptiese hierogliewe word vervolgens bespreek. Dit is veraI waar soos dit in verhouding staan met die gebruik daarvan as simbool. Die veelsydige rol(le) en belang van hierogliewe in die kuns, kommunikasie en taal word dan ondersoek en bespreek. Die klem word daarop gelê dat hierogliewe as die kommunikasie van idees aan beide die geletterde en "ongeletterde" dien. Nadat 'n agtergrondkonteks van die wereld en tyd van die hierogliewe en die daaruitvloeiende "verstaan" en interpretasie daarvan gegee is, word 'n analise van die "lewende wese" hierogliewe gedoen. Dit sluit die volgende groeperinge van Gardiner in: (1) soogdiere, (2) voels, (3) amfibiee en reptiele, (4) visse, (5) invertebrata en kleiner diere. Hierdie hierogliewe word ondersoek in terme van hulle funksie en variasies, gevolg deur waarnemings en opmerkings aangaande die "struktuur" en die perspektief van die teken. Opsommende observasies en enkele opmerkings oor elke groep volg daarna. Die tesis word afgerond met 'n ondersoek na die implikasies van wat ons kan wys word uit die hierogliewe aangaande die antieke Egiptenare, via die perspektiwiese en kommunikatiewe rol wat dit vervuI. Deur hierogliewe te verstaan as die "vingerafdrukke" van die begrip van hierdie mense kan hierdie raamwerk 'n nuwe meganisme in die verstaan van die Egiptenaar via die visualisasie en waarneembare aard daarvan, vorm. 'n Voorstel word gemaak dat hierdie nuwe "meganisme", indien dit uitvoerbaar is, toegepas kan word, nie net op die hierogliewe van die fisiese wereld bestaande uit die natuur en die omgewing nie, maar ook op hierogliewe wat mensgemaakte voorwerpe voorstel.